Document ID: 32014D0431

IZVEDBENI SKLEP KOMISIJE
z dne 26. junija 2014
o obrazcih za poročanje o nacionalnih programih za izvajanje Direktive Sveta 91/271/EGS
(notificirano pod dokumentarno številko C(2014) 4208)
(2014/431/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/271/EGS z dne 21. maja 1991 o čiščenju komunalne odpadne vode (1) in zlasti člena 17(4) Direktive,
ob upoštevanju naslednjega:
(1)
Države članice morajo pripraviti poročila o svojih nacionalnih programih za izvajanje Direktive 91/271/EGS in po potrebi Evropski komisiji vsaki dve leti do 30. junija predložijo najnovejše informacije na podlagi obrazcev, ki jih pripravi Komisija.
(2)
Unija je zavezana k povečanju koristi iz okoljske zakonodaje Unije z izboljšanim izvajanjem, vključno z zagotavljanjem dostopa javnosti do jasnih informacij o poteku izvajanja. Sistemi za aktivno širjenje takšnih informacij bi morali biti vzpostavljeni na nacionalni ravni in dopolnjeni s pregledom učinkovitosti posameznih držav članic na ravni Unije (2).
(3)
Komisija se je v sporočilu o evropski državljanski pobudi „Voda in komunalna ureditev sta človekova pravica! Voda je javna dobrina in ne blago“ (3) zavezala k izboljšanju dostopnosti informacij o komunalnih odpadnih vodah državljanom, zlasti z racionalnim in preglednim upravljanjem s podatki ter širjenjem informacij.
(4)
Spremembe, ki jih uvaja ta sklep, temeljijo na pilotnem projektu za vzpostavitev okvira za strukturirano izvajanje in informacije, ki je del naporov Komisije za razvoj preprostega, jasnega, stabilnega in predvidljivega regulativnega okvira za podjetja, delavce in državljane, s ciljem zmanjšanja administrativnega bremena in povečanja preglednosti (4).
(5)
Potrebna je revizija obrazcev, sprejetih z Odločbo Komisije 93/481/EGS (5), ob upoštevanju potreb po poenostavitvi in povečani preglednosti, zmanjšanju administrativnega bremena in novih pristopov k upravljanju s podatki in poročanju. Navedeno odločbo bi zato bilo treba nadomestiti.
(6)
Ukrepi iz tega sklepa so v skladu z mnenjem Odbora, ustanovljenega v skladu s členom 18 Direktive 91/271/EGS -
SPREJELA NASLEDNJI SKLEP:
Člen 1
Sprejmejo se obrazci za poročanje o nacionalnih programih za izvajanje Direktive 91/271/EGS iz Priloge.
Člen 2
Odločba 93/481/EGS se razveljavi.
Člen 3
Ta sklep je naslovljen na države članice.
V Bruslju, 26. junija 2014

Labels: 20
0
12
18
15